b'\n_START_ARTICLE_\nVelika sen\xc4\x8dica\n_START_SECTION_\nOpis\n_START_PARAGRAPH_\nVelika sen\xc4\x8dica zraste do 17\xc2\xa0cm v dol\xc5\xbeino in ima podolgovato, bo\xc4\x8dno rahlo splo\xc5\xa1\xc4\x8deno telo, pokrito z velikimi luskami. Samci so manj\xc5\xa1i od samic. Barva velike sen\xc4\x8dice je temno rjava, po telesu pa ima temne pege. Vzdol\xc5\xbe bokov poteka svetla \xc4\x8drta, ki pa ni pobo\xc4\x8dnica. Robovi plavuti so konkavni, hrbtna plavut pa je po vrhu ravna. Ta vrsta \xc5\xbeivi v manj\xc5\xa1ih jatah, v katere je zbrano od 5 do 6 osebkov, ki se hranijo z li\xc4\x8dinkami vodnih \xc5\xbeu\xc5\xbeelk in raznimi talnimi nevreten\xc4\x8darji. Glava je srednje velika, na koncu pa so velika, rahlo nadstojna usta. V spodnji \xc4\x8deljusti ima velika sen\xc4\x8dica \xc5\xa1tevilne zobe. V izjemnih primerih lahko velika sen\xc4\x8dica diha tudi atmosferski kisik._NEWLINE_Spolno te ribe dozorijo v prvem letu starosti, drstijo pa se konec marca in v aprilu v vodah s temperaturo med 10 in 13\xc2\xa0\xc2\xb0C. Samice odlo\xc5\xbeijo do 2000 iker, \xc5\xbeivljenjska doba teh rib pa je med 4 in 5 let.\n_START_SECTION_\nRaz\xc5\xa1irjenost\n_START_PARAGRAPH_\nVelika sen\xc4\x8dica je edini avtohtoni predstavnik svojega rodu v Evropi. Danes je skoraj povsod ogro\xc5\xbeena, tudi v Sloveniji \xc5\xa1a je uvr\xc5\xa1\xc4\x8dena na seznam zavarovanih \xc5\xbeivalskih vrst. Trenutno je znano, da je vrsta raz\xc5\xa1irjena po Avstriji, Bosni in Hercegovini, \xc4\x8ce\xc5\xa1ki, Hrva\xc5\xa1ki, Mad\xc5\xbearski, Moldaviji, Romuniji, Srbiji, \xc4\x8crni gori, Slova\xc5\xa1ki, Sloveniji in Ukrajini. \xc5\xbdivijo v hladnih stoje\xc4\x8dih vodah, ki so zarasle z vodnim rastlinjem, ali pa imajo \xc4\x8disto, blatno in neporaslo dno._NEWLINE_Vzroki za ogoro\xc5\xbeenost so izsu\xc5\xa1evanja mo\xc4\x8dvirnih predelov, regulacija vodotokov, verjetno pa tudi \xc5\xa1kropljenje poljedelskih povr\xc5\xa1in.'